IN NOMINE PATRIS, ET FILII, ET SPIRITUS SANCTI. Ego Hugo* dux Burgundie, donum quoddam quod sancto BENIGNO Divionensi feci presentibus et futuris manifesto. Ministrales siquidem mei homines de Prunedo propter usuarium quod ipsi in confinio potestatis Pasche proclamabant, creberrime inquietare solebant. Unde cum super hoc frequenter a monachis interpellatus essem et audire dissimulassem, tandem Deo inspirante, et multis cujusdam monachi, nomine Eudonis, tunc cellærarii, pulsatus precibus, assensi, et pro salute et incolumitate mea uxorisque meę Mathildis et omnium infantum meorum, nec non et pro remedio anime patris ac matris męe omniumque parentum et antecessorum meorum, dedi et concessi per manum supradicti monachi Eudonis Deo sanctoque BENIGNO, et omnibus hominibus de Prunedo, plenarium cursum et omne usuarium in omnibus silvis de confinio et potestate Pasche, in pascuis quoque omnibus et in aquis aquarumque decursibus. Hoc itaque donum sicut feci, volo ut inconvulsum maneat; et ne quis ministralium meorum monachos vel aliquem hominem de Prunedo super his amplius inquietare presumat precipio. Testes: Symon* de Virziacho; Raynaldus* de Grantiaco; Evinus* de Aceps; Carpinus*; Hugo* de Hisio; Simon, prepositus de Lentennaco et de Pascha; Ansierius de Plunbariis.